Die verval van die Stormers en BullsDaar is destyds gesê dat wanneer rugby by die Maties en Tukkies gesond is, spoel dit oor na die Westelike Provinsie en Noord-Transvaal, en van daar ook dus ook na die Springbokspan. Kan ŉ mens nog dieselfde sê nadat die Stormers en Bulls Saterdag in die Superrugbyreeks geklop is? Ja, die Bulls het die verskoning dat hulle in ŉ oorgangsfase is nadat John Mitchell ŉ paar maande gelede die leisels oorgeneem het, maar as jy darem sewe Springbokke in jou opdrafspan het en jy verloor die tweede keer agtereenvolgens teen die Sunwolves oorsee, moet daar mos vrae gestel word. Dié keer is die Bulls met 37-42 geklop … en dit was nie te warm of te nat nie en hulle kon net vier drieë teenoor die Sunwolves se ses druk. Die Stormers was in Buenos Aires met 13 Springbokke (tien in die opdrafspan en nog drie op die bank) teen die Jaguares gelaai, maar hulle is met 14-25 geklop. Saam het die Bulls en Stormers nog net 10 wedstryde in vanjaar se reeks gewen en 19 verloor. Saam het die Bulls (25) en Stormers (25) net 50 ligapunte. Vergelyk dit met die Crusaders se 54. Goeie leesstof? Saam het die Bulls (51) en Stormers (43) 94 drieë gedruk, maar het hulle 110 afgestaan. Wie is in beheer van verdediging? Gaan dit beter by die Lions en Sharks? Ja, daar is darem baie lig in die tonnel, want dalk kan albei spanne nog die uitkloprondes haal nadat die Sharks Saterdag op Kingspark die Lions met 31-24 geklop het. Saam het hulle 117 drieë gedruk, maar ook 106 afgestaan. Die Lions (41 punte) is nog voor in die Suid-Afrikaanse afdeling, maar hulle het nog net een wedstryd oor ‒ oor twee weke teen die Bulls op Ellispark. Die Lions word op die punteleer van Suid-Afrika gevolg deur die Jaguares (38 punte) en dan die Sharks (32). Die Jaguares moet nog teen die Bulls en Sharks in Suid-Afrika speel, en dis waar hul doppie geklink kan word. Maar wat gebeur as hulle dalk wen of in albei wedstryde bonuspunte verower? Die Sharks se twee tuiswedstryde is teen die Jaguares en dan die Stormers op Nuweland. Dit beteken dat een oorwinning vir al drie hierdie spanne ononderhandelbaar is … en in die Sharks se geval twee. Die naweek se ander uitslae: Blues 39, Reds 16; Waratahs 31, Rebels 26; Brumbies 24, Hurricanes 12; Chiefs 45, Highlanders 22. Só staan sake in die Suid-Afrikaanse afdeling (span, wedstryde tussen hakies, ligapunte): Lions (15) 41; Jaguares (14) 38; Sharks (14) 32; Bulls (14) 25, Stormers (14) 25.